Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: rendjét, vagy akadályozná feladat- és hatáskörének illetéktelen befolyástól mentes gyakorlását, szolgálati titokká minősíthető. (A minősítés formai és tartalmi kritériumait az államtitokról és a szolgálati titokról szóló 1995. évi LXV. törvény
Paragraph Index: 1151

7. Az adatvédelmi törvény lehetővé teszi, hogy a közérdekű adat közléséért az adatkezelő szerv vezetője — legfeljebb a közléssel kapcsolatban felmerült költség mértékéig — költségtérítést állapítson meg. A közléssel kapcsolatban felmerült költségek mértékéhez a nyilvánosság kontrollja is szükséges, az irreálisan magas tarifák alkalmazása megakadályozhatja az információszabadság érvényesülését. A közérdekű adat költsége tehát maga is közérdekű adat. Az adatkezelő által felszámolható költségek alapját képező tarifák, mérnökórák, géphasználati díjak maguk is közérdekű jellegűek, ezért az adatkezelőnek az erre vonatkozó adatokat is bárki számára hozzáférhetővé kell tennie. Célszerű a költségszámítás alapjait a belső adatkezelési, illetve a közérdekű adatkérések teljesítésére vonatkozó szabályzatban is rögzíteni. Olyan állami adatkezelők esetében, ahol az adatszolgáltatás rendszeres teljesítéséhez nincs megfelelő erőforrás, javasolható, hogy a közérdekű adatkérések gyakoriságára és munkaigényére hivatkozva igényeljenek központi támogatást.

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes